P. Gabura, poslanec: (2010-02-10):
Príkaz zasvätiť siedmy deň v týždni Bohu je tretím príkazom Desatora. Toto základné mravné pravidlo, na ktorom vyrástla celá kresťanská civilizácia, učí, že šesť dní má človek pracovať a tvoriť všetky svoje diela, siedmy deň však vyhlasuje za Deň Pánov: „Vtedy nebudeš konať nijakú prácu ani ty, ani tvoj syn, ani tvoja dcéra, ani tvoj sluha alebo tvoja slúžka, ani tvoj dobytok, ani cudzinec, ktorý býva v tvojich bránach.“ Náš právny poriadok by mal z dedičstva, ku ktorému sa v ústave hlási, vychádzať aj zo svojho mravného a prirodzeného základu vrátane učenia o Dni Pánovom, ktorým je v kresťanskej tradícii nedeľa. V praxi stále pretrvávajú prípady, keď sú zamestnanci nútení pracovať i počas nedele, napriek tomu, že im pracovné právo zaručuje platené pracovné voľno. Zamestnanci vykonávajúci prácu napr. v predajniach sa počas nedele nemôžu riadne venovať svojim rodinám, pretože v čase keď sú ich deti a ostatní rodinní príslušníci doma, títo zamestnanci pracujú. Pritom Ústava Slovenskej republiky sľubuje i ochranu manželstva, rodičovstva, zvlášť rodiny, osobitne detí a mladistvých. Práca, ktorou je počas nedele napr. predaj tovaru, nie je dôležitejšia ako rodina, ako deti, ktorým sa rodičia nemôžu venovať, napriek tomu, že platené pracovné voľno im sľubujú viaceré právne predpisy platné v Slovenskej republike. Keďže štát má i podľa medzinárodných dokumentov a v zhode so zásadou zosúladenia rodinného a pracovného života presadzovanou v pracovnom práve Európskej únie vytvárať predpoklady na spravodlivé a primerané pracovné podmienky, navrhuje sa sformulovať nové základné pravidlo o nedeli ako o dni pracovného pokoja určenom na duchovné povznesenie človeka a konštatovať ho priamo v Ústave Slovenskej republiky ako jedno zo základných ľudských práv. Takúto ústavnú úpravu obsahuje napr. aj platná nemecká ústava, ktorá článkom 140 preberá staršiu ústavnú úpravu z roku 1919. Navrhovanou úpravou sa konštatuje, že nedeľa a štátom uznané sviatky sú dňami pracovného pokoja a slúžia na duchovné povznesenie ľudí. Toto pravidlo sa ustanovuje ako základné ľudské právo, ktoré je možné obmedziť len zákonom, a to len v prípadoch, keď sú vo verejnom záujme, aj to len v nevyhnutnej miere. Takýmito prípadmi je napr. služba v nemocnici, v policajných zboroch, v ozbrojených silách, ale i zabezpečenie dostupnosti liekov, príp. základných potravín, verejnej dopravy, fungovanie energetických sústav, čerpacích staníc a podobne. Tam však kde o takéto prípady verejného záujmu nepôjde, umožní navrhovaná úprava ústavnú ochranu práva na nedeľu. Navrhovaná úprava je v súlade s článkom 2 Európskej sociálnej charty, ktorá garantuje zamestnancom platené sviatky, a v súlade so smernicou o pracovnom čase, ktorou sa zamestnancom garantuje nepretržitý odpočinok v týždni. Zamestnanci majú zaručené platené voľno vo sviatok podľa zákona č. 241/1993 Z. z. o štátnych sviatkoch, dňoch pracovného pokoja a pamätných dňoch v znení neskorších predpisov. Zákonník práce len výnimočne umožňuje v dňoch pracovného pokoja výkon prác, ktoré vzhľadom na ich povahu nie je možné vykonávať len v pracovných dňoch. Ide o práce najmä v nepretržitých prevádzkach alebo napr. o práce, ktoré sú tak nevyhnutné, že ich nevykonaním by mohol byť ohrozený život alebo zdravie občanov. Tieto práce sú vyslovene vymedzené v § 94 Zákonníka práce. Napriek dlhoročnej právnej úprave sviatkového práva v Zákonníku práce a v osobitnom zákone o sviatkoch a dlhoročným tradíciám pracovného voľna počas sviatkov a v nedeľu v Slovenskej republike sa neustále predajný čas počas nedele rozširuje. V pôvodných členských krajinách Európskej únie sa zákaz práce v nedeľu dodržuje v podstatne širšom rozsahu. Len v nových členských krajinách strednej a východnej Európy zamestnávatelia, hlavne obchodné reťazce toto pravidlo nedodržujú. V úsilí zastaviť komercializáciu nedieľ, ktoré sú v Európe striktne dňami pracovného voľna, navrhuje sa povýšiť ochranu nedele na ústavnú úroveň. Takže toľko by som povedal úvodom, čo je vlastne hlavnou pointou navrhovanej ústavnej zmeny. Jednak sa blíži obedňajšia prestávka, v ostatnom vystúpim v rozprave. Ďakujem pekne.